Diari Oficial de la Generalitat Valenciana


Sumari del DOGV 8461, del 10-01-2019 (2019/100)

RESOLUCIÓ de 28 de desembre de 2018, de la Direcció General d'Esport, per la qual es convoquen subvencions destinades a la millora, ampliació o reparació d'instal·lacions esportives als municipis de la Comunitat Valenciana per a l'any 2019.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8461

Data del DOGV
:   10-01-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/100


Data del document
:   28-12-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 28 de desembre de 2018, de la Direcció General d'Esport, per la qual es convoquen subvencions destinades a la millora, ampliació o reparació d'instal·lacions esportives als municipis de la Comunitat Valenciana per a l'any 2019. [2019/100]  
En compliment del que disposa l'Ordre 33/2017, de 7 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la millora, ampliació o reparació d'instal·lacions esportives de municipis de la Comunitat Valenciana (DOGV 8107, 17.08.2017), modificada pel DOGV número 8119, de 4 de setembre de 2017, es convoquen aquestes subvencions per a l'exercici 2019.  
Les ajudes convocades per aquesta resolució no requereixen notificació a la Comunitat Europea perquè no reuneixen els requisits de l'article 107 del Tractat de Funcionament de la Unió Europea, segons disposa el Decret 128/2017, de 29 de setembre, del Consell, ja que no comporten cap avantatge econòmic, atés que les entitats a les quals van dirigides les subvencions no realitzen activitats econòmiques en les quals s'oferisquen al mercat béns o serveis, per la qual cosa no existeix possibilitat de falsejament de la competència.  
Per això, i en virtut dels articles 41 i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional segona de l'Ordre 33/2017, de 7 d'agost, de la Conselleria d'Educació, Investigació, Cultura i Esport, per la qual es deleguen determinades atribucions en el director general d'Esport, resolc:  
  
Primer. Objecte  
L'objecte de les subvencions és la millora, l'ampliació i la reparació d'instal·lacions esportives en general, i d'espais esportius tradicionals en particular, a municipis de la Comunitat Valenciana per a l'exercici 2019, mitjançant les actuacions següents:  
- Tipus A: millora, ampliació o reparació d'instal·lacions esportives a municipis de la Comunitat Valenciana fins a 5000 habitants.  
- Tipus B: reforma, actuacions de millora, ampliació o reparació d'instal·lacions esportives tradicionals, i aquells recintes on es practique qualsevol de les modalitats tradicionals reconegudes per la Federació de Pilota Valenciana. S'entenen com a tals trinquets d'escala i corda, raspall, galotxa, així com frontons valencians per a qualsevol modalitat oficial de pilota valenciana.  
  
Segon. Entitats beneficiàries  
Podran sol·licitar les ajudes previstes en aquesta resolució les entitats següents:  
Per a les actuacions tipus A, els municipis i entitats locals menors de la Comunitat Valenciana fins a 5000 habitants, d'acord amb les xifres oficials del padró municipal d'habitants a la data de publicació d'aquesta convocatòria, que se certificarà per la persona que ostente la secretaria de l'ajuntament.  
Per a les actuacions tipus B, tots els municipis i entitats locals menors de la Comunitat Valenciana.  
No podran obtindre la condició de beneficiàries les entitats en què concórrega alguna de les circumstàncies a què es refereix l'article 13, apartats 2 i 3 de la Llei 38/2003, de 17 de novembre, general de subvencions (d'ara endavant LGS).  
  
Tercer. Finalitat de les subvencions  
Aquestes subvencions tindran com a finalitat coadjuvar amb els municipis a la millora, l'ampliació o la reparació de les instal·lacions esportives perquè cobrisquen en la mesura que siga possible les principals necessitats en aquest àmbit, i faciliten la pràctica de l'esport de manera que redunde en la millora de la salut i el benestar de la població a la qual es dirigeix.  
Així mateix, i per a la defensa i suport a la pràctica d'esports autòctons, es pretén col·laborar amb les entitats locals valencianes en la millora, ampliació o reparació d'instal·lacions esportives tradicionals destinades a la pràctica de pilota valenciana en les modalitats de trinquet, i aquells recintes on es practique qualsevol de les modalitats tradicionals reconegudes per la Federació de Pilota Valenciana.  
  
Quart. Crèdit pressupostari  
1. El projecte de pressupostos de la Generalitat per a l'exercici 2019 preveu una línia de subvenció S8260, en l'aplicació pressupostària 12.34.84.646.30, capítol VII.  
2. Aquesta convocatòria per a l'exercici 2019, amb una quantia màxima total estimada per a la concessió puja a 4.085.960,00 euros i es repartirà de la manera següent:  
a) Per a actuacions tipus A, un màxim estimat de 2.700.000 euros, i es finançarà el 100 % del cost del projecte, amb un màxim de 100.000 euros per projecte i entitat.  
En cas que el cost del projecte supere els 100.000 euros, l'excés haurà de ser aportat per l'entitat sol·licitant.  
b) Per a actuacions tipus B, un màxim estimat d'1.385.960,00 euros, i es distingiran dos tipus d'actuacions:  
- 485.960,00 euros per a projectes el cost dels quals siga igual o inferior a 20.000 euros, i se'n finançarà el 100 % del cost.  
- 900.000,00 euros per a projectes el cost dels quals siga major de 20.000 euros, i el finançament serà d'un màxim del 80 % del cost, amb un límit de 100.000 euros per projecte.  
3. Les quantitats no assignades en cada actuació per falta de sol·licituds, ja siga perquè no compleixen les condicions exigides o perquè en superar-se el límit pressupostari anterior no pot ser atés el pressupost sol·licitat per la següent sol·licitud, es podran destinar a incrementar un altre tipus d'actuació.  
4. La concessió està condicionada a l'existència, en els pressupostos de 2019 de la Generalitat, del corresponent crèdit adequat i suficient, d'acord amb el que indica l'article 41 de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions.  
5. Les entitats sol·licitants podran sol·licitar un màxim d'un projecte per a actuacions tipus A i un altre més per a actuacions tipus B, perquè es consideren objectes diferents per part de l'Administració de la Generalitat.  
  
Cinqué. Tramitació anticipada  
Aquesta convocatòria de subvencions es realitza pel procediment de tramitació anticipada, i segons estableix l'article 3 de l'Ordre de 26 de setembre de 1994, de la Conselleria d'Economia i Hisenda, tots els actes dictats en aquest expedient de tramitació anticipada es consideraran condicionats al fet que en dictar la resolució de concessió subsistisquen les mateixes circumstàncies de fet i de dret que hi havia en el moment en què es van produir els actes esmentats.  
Una vegada aprovada i publicada l'esmentada llei de pressupostos, per mitjà d'una resolució del director general d'Esport es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en aquesta convocatòria, en cas que aquest import siga superior a la dotació que figura per a la línia en els paràgrafs anteriors.  
  
Sisé. Sol·licituds i documentació  
1. La sol·licitud de subvenció haurà d'ajustar-se al model que figura com a annex I d'aquesta convocatòria en la qual s'expressarà la quantitat que se sol·licita que siga objecte de subvenció. La sol·licitud serà signada per la persona que en el moment de presentar-la ostente la representació de l'ajuntament.  
2. Les sol·licituds de subvenció s'acompanyaran de la documentació següent:  
a) Certificat del secretari de l'ajuntament que acredite el nombre d'habitants del municipi segons l'últim padró municipal.  
b) Certificat de l'acord de l'ajuntament en el qual s'aprova la inversió sol·licitada.  
c) Declaració del representant de la corporació en la qual conste que l'ajuntament està donat d'alta en l'aplicació OnEsport.  
d) Memòria descriptiva i constructiva de l'actuació proposada en què queden clarament detallats els punts següents, que seran valorats:  
- Justificació de l'actuació.  
- Definició i descripció de l'objecte, i fi específic de l'activitat (accessibilitat, millora energètica, etc.).  
- Programa o termini d'actuació.  
- Pressupost del projecte.  
Tècniques i materials per emprar.  
e) Documentació gràfica:  
- Plànols d'emplaçament.  
- Fotografies de l'estat actual.  
f) Dèficit d'instal·lacions esportives en què es valorarà:  
- El dèficit d'instal·lacions esportives a la localitat.  
- L'existència o manca de teixit associatiu.  
- Acords amb altres entitats públiques per a l'ús de les instal·lacions esportives.  
- La repercussió social de l'ús de les instal·lacions esportives.  
- Beneficis per a l'entorn de la inversió esmentada.  
g) Memòria esportiva en què es valorarà:  
- Detall del nivell d'ocupació de les instal·lacions, per edat i per gènere.  
- Disciplines esportives i nivells de les activitats esportives.  
- Horaris de les instal·lacions esportives.  
- Creació d'escoles esportives i clubs.  
- Acords o convenis per a la realització d'activitats esportives conjuntes amb altres municipis o entitats esportives.  
h) Pla de manteniment preventiu de les instal·lacions associades:  
- Pla de foment exhaustiu i integrador del conjunt de les instal·lacions.  
- Mitjans materials i humans que concreten com es realitza el manteniment.  
- Detall de la manera d'actuació.  
i) Pla de foment de l'ús de les instal·lacions esportives en què es valorarà:  
- L'existència d'un pla de foment.  
- La incorporació efectiva del principi d'igualtat real efectiva entre dones i homes.  
j) Model de domiciliació bancària en què conste la titularitat del compte bancari en què es vulga rebre la subvenció sol·licitada (annex II). No serà necessari si s'ha presentat en una altra convocatòria, no obstant això haurà d'indicar-se en quin compte bancari i el número corresponent.  
k) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, general de subvencions (aquesta declaració està inclosa en l'apartat f de la sol·licitud de subvenció).  
l) Declaració responsable que es troben al corrent de les obligacions tributàries i de la Seguretat Social, relativa al moment de finalització del termini de presentació de sol·licituds, de conformitat amb els articles 22 i 24 del Reial decret 887/2006, pel qual s'aprova el Reglament de la Llei general de subvencions (apartat f de la sol·licitud de subvenció).  
m) Declaració responsable d'estar al corrent en les obligacions de reintegrament de subvencions en cas que se n'hagueren exigit (apartat f de la sol·licitud de subvenció).  
3. Si els documents que s'aporten juntament amb la sol·licitud telemàtica no són documents electrònics, l'òrgan instructor podrà sol·licitar els originals per a verificar-ne l'autenticitat.  
4. A més de la documentació assenyalada en aquest apartat, el Servei d'Infraestructures Esportives, com a òrgan instructor, podrà, en qualsevol moment de la tramitació de l'expedient, recaptar qualsevol altra informació que considere necessària per a la millora del coneixement i comprensió de l'aplicació de la subvenció.  
  
Seté. Presentació de sol·licituds  
1. La presentació de la sol·licitud es realitzarà per mitjans electrònics de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques. Per a això s'accedirà a l'apartat de serveis en línia de la seu electrònica de la Generalitat: https://sede.gva.es/va/web/sede\_electronica/inicio i es buscarà en l'àrea d'ajudes, beques i subvencions el procediment corresponent a aquesta convocatòria, o s'hi accedirà, directament, per mitjà de l'adreça d'internet: http://www.gva.es/va/inicio/procedimientos'id\_proc=19647. Se seleccionarà l'opció de tramitar amb certificat, s'emplenaran les dades del formulari genèric de sol·licitud i s'adjuntaran els documents indicats en el punt sisé d'aquesta convocatòria.  
2. Per a poder accedir a aquest sistema telemàtic, els sol·licitants hauran de disposar d'algun dels sistemes de signatura electrònica admesos en la seu de la Generalitat.  
En cas que es presente un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
Si algun dels documents a aportar juntament amb la sol·licitud no poden ser presentats telemàticament, se'n realitzarà el lliurament per registre d'entrada en el registre de la Conselleria d'Educació, Investigació, Cultura i Esport i en les direccions territorials d'Esport en el termini més breu possible dins del que s'estableix en l'apartat següent.  
  
  
Huité. Termini de presentació  
1. El termini per a la presentació de sol·licituds serà de vint dies hàbils a comptar des de l'endemà de la publicació en el Diari Oficial de la Generalitat Valenciana d'aquesta convocatòria. L'incompliment d'aquest termini determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà les entitats interessades perquè l'esmenen en el termini de 10 dies, amb indicació que, si així no ho fan, se les tindrà per desistides de la seua petició, prèvia resolució dictada a aquests efectes.  
  
Nové. Barem aplicable  
1. La valoració de les sol·licituds serà efectuada per la comissió tècnica d'avaluació atenent els apartats detallats en el punt sisé d'aquesta convocatòria, i els criteris establits en la base desena de l'ordre per la qual s'aproven les bases reguladores d'aquesta convocatòria, amb la puntuació següent:  
- Memòria descriptiva i constructiva de l'actuació proposada: 25 punts.  
- Documentació gràfica: 5 punts.  
- Dèficit d'instal·lacions esportives: 25 punts.  
- Memòria esportiva: 25 punts.  
- Pla de manteniment preventiu de les instal·lacions associades: 10 punts.  
- Pla de foment de l'ús de les instal·lacions esportives: 10 punts.  
2. Una vegada finalitzada la valoració, l'import total màxim fixat en aquesta convocatòria es distribuirà entre les entitats beneficiàries d'acord amb els criteris especificats i el que estableix la base onze de l'ordre que aprova les bases d'aquesta convocatòria.  
  
Deu. Termini per a resoldre  
El termini màxim per a resoldre aquesta convocatòria serà de sis mesos a comptar de la publicació en el Diari Oficial de la Generalitat Valenciana, de conformitat amb la base dotze que regula aquesta convocatòria. No obstant això, les sol·licituds sobre les quals no recaiga resolució expressa en aquest termini s'entendran denegades, sense perjudici de l'obligació legal de resoldre-les establida en l'article 21 de la Llei 39/2015, del procediment administratiu comú de les administracions públiques. La Direcció General d'Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos, segons indica el punt tretze d'aquesta convocatòria.  
  
Onze. Obligacions de les entitats beneficiàries  
Sense perjudici del que disposa l'article 14 de la Llei 38/2003, de 17 de novembre, general de subvencions, són a més obligacions de l'entitat beneficiària les establides en la base quarta de l'ordre de bases que regulen aquesta convocatòria.  
  
Dotze. Justificació i pagament de la subvenció  
1. La Conselleria d'Educació, Investigació, Cultura i Esport, de conformitat amb la base setze de l'ordre de bases, abonarà la subvenció prèvia presentació de la documentació justificativa que s'indica a continuació, que necessàriament es presentarà per mitjans electrònics:  
a) Declaració expressa de l'ajuntament que el projecte ha sigut executat conforme a l'indicat en la sol·licitud de la documentació inicial.  
  
b) Testimoniatge fotogràfic de l'actuació.  
c) Certificat del secretari o secretària de l'ajuntament beneficiari en el qual es faça constar que en la tramitació i contractació de les obres i equipaments es va complir la normativa d'aplicació en l'àmbit local i, específicament, la que regeix les contractacions de les administracions públiques. Necessàriament s'especificarà que l'acta de replanteig prèvia va ser favorable.  
d) Memòria d'actuació, subscrita per un tècnic o tècnica municipal, que inclourà una relació de les certificacions d'obra, amb la identificació del creditor i de les factures, l'import, la data d'emissió, el percentatge subvencionat amb les ajudes regulades en aquestes bases i, en cas d'aportació amb fons propis o altres subvencions o recursos, s'haurà d'acreditar l'import, la procedència i l'aplicació de tals fons a les activitats subvencionades, així com les actes de comprovació de replanteig, actes de recepció i la certificació final d'obra. En aquesta memòria s'haurà de considerar la supervisió del projecte-memòria realitzada pels tècnics o tècniques al servei de les entitats locals, d'acord amb el que estableix la Llei 9/2017, de 8 de novembre, de contractes del sector públic, i el Reial decret 1098/2001, de 12 d'octubre, pel qual s'aprova el Reglament general de la Llei de contractes de les administracions públiques.  
e) Certificació que l'actualització realitzada ha sigut incorporada al cens d'instal·lacions esportives locals per mitjà del programa OnEsport.  
El Servei d'Infraestructures Esportives, com a òrgan instructor, podrà sol·licitar un altre tipus de documentació que considere oportuna i que permeta obtindre evidència raonable sobre l'aplicació adequada de la subvenció.  
2. El termini de presentació de les justificacions corresponents a les activitats realitzades conclourà el 2 de desembre de 2019, sense perjudici de la possibilitat d'ampliació del termini que puga establir-se en la resolució de concessió de la subvenció.  
3. Excepcionalment podran presentar-se justificants de despeses realitzades en l'exercici 2018, atés l'objecte d'aquesta convocatòria i els extensos períodes de contractació pública, així com el tracte successiu de la convocatòria, que obliga els ajuntaments que vulguen optar a aquesta subvenció a iniciar les actuacions o contractes abans de la publicació d'aquesta convocatòria.  
4. Així mateix, les entitats locals, amb caràcter previ al pagament, hauran d'acreditar estar al corrent de l'obligació de rendir comptes anuals davant de la Sindicatura de Comptes, conforme al que disposa l'article 199.4 de la Llei 8/2010, de 23 de juny, de règim local de la Comunitat Valenciana.  
  
Tretze. Notificació o publicació dels tràmits del procediment  
  
1. El mitjà de notificació de cadascun dels tràmits d'aquest procediment serà per mitjans electrònics, excepte la notificació de la resolució que serà publicada en el Diari Oficial de la Generalitat Valenciana.  
2. Les subvencions concedides seran objecte de publicació en la pàgina web de la Conselleria d'Educació, Investigació, Cultura i Esport, de conformitat amb l'article 2 de l'Ordre 33/2017, d'aprovació de les bases que regulen aquesta convocatòria.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició haurà d'interposar-se davant del conseller d'Educació, Investigació, Cultura i Esport, en el termini d'un mes a comptar des de l'endemà de ser publicada aquesta resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada aquesta resolució en el Diari Oficial de la Generalitat Valenciana.  
  
València, 28 de desembre de 2018.- El director general d'Esport: Josep Miquel Moya Torres.